Akanman mu no, ansaana awarge no bɔkɔ do no nna ebusua ebien no nyinara ayɛ hɔn nhwehwɛmu araa yie afa ndzɛmba ahorow pii ho. Wɔyɛ iyi dɛ wɔdze roboa hɔn adehye no a wɔrokɔ awar no osiandɛ mpanyimfo dɛ,”Awar nntse dɛ nkatse na yɛabɔ ahwɛ:”. Ber a ebusua ebien no apen awargye no do no, wɔhyɛ da a wɔdze bɛyɛ amandze na amambra biara a ɔsɛ dɛ wɔyɛ dze ma awarfo no. Amandze yi ne faa ara gyina sika na nsa do.  Nyimpa pii na wonnyim edzin a ɔdeda dɛm sika a wotua no wɔ awargye mu no do na siantsir a ɔnam do ma wotua dɛm sika no. Akyerɛw yi bɛpɛnsapɛnsa sikatua ahorow a ɔkɔ do wɔ awargye mu na siantsir a ɔnam do ma wɔgye no wɔ awar mu.
Odzi kan nye tsir nsa. Ɔyɛ sika a no ho hia araa yie wɔ awargye mu. Tsir nsa yɛ sika a banyin no tua dze ma basia no n’ebusuafo dze dzi dase dɛ ampa ɔawar basia no wɔ amambra kwan do. Mpɛn pii no, ɔyɛ sika a no mu yɛ dur kyɛn sikatua nkaa no nyinaa na nsa so ka ho. Aso obi bebisa dɛ na wɔdze tsir nsa no yɛ dɛn? Sɛ tsir nsa no kɛka basia no ne papa ne nsa a, ɔmmfa no nyinara mbom amambra kwan do no ɔkyɛ sika no mu ebien dze fa ma basia no ne maame n’ebusuafo. Ɔyɛ iyi dze yɛ danse dɛ hɔn so wɔapen awar no do ma sɛ daakye asɛm bi to banyin no a, hɔn so abɛtaa banyin n’ekyir. Ɔnam dɛ basia no ntsi na banyin no tua sika a ɔtse dɛm, basia no n’agya kyɛ ne dze no mu ebien dze fa ma ne babaa no a ɔrokɔ awar no ma ɔdze totɔ no ho ndzɛmba ber a oruwura awar no mu. Nsa no a ɔka ho no dze, wɔkyɛ ma abaguafo no na wɔdze nkaa no yii mpaa dze serɛ ndzɛmba pa na mba ma awarfo no.
Otsia bio nye bɔwdotowa a binom so frɛ no danta. Iyi yɛ sika a wotua dze ma basia no a wɔreyɛ no ho adze no ne papa. Akanfo wɔ gyedzi bi dɛ sɛ wɔwo abofra fofor a, ɔtaa su anafua na sɛ orusu a, agya no na ɔtaa dze no bɔ no kɔn ho nantsew nantsew bɔwdo anafua no ber a maame no abrɛ na ɔpɛdɛ ɔda kakra. Egya noyɛ iyi kɛpem ber a abofra no bɛda. Dɛ egya no so n’enyi nnkɔkom ntsi, ɔtaa dze towa hyɛ n’anomu ber a ɔdze ne ba no nenam bɔwdo no.
Dɛm dwumadzi a egya no dzii maa basia no wɔ ne mbafobermu no ntsi na ɔnam do ma banyin no tua dɛm sika a wɔfrɛ no Bɔwbotowa dze ma no no. Ɔdze kyerɛ n’enyisɔ wɔ dza egya no yɛɛ maa ne b abasia no wɔ ne mbafobermu.
Dza ɔtɔ do ebiasa nye Tambobaa. Iyi so yɛ sika a banyin no tua dze ma basia no ne maame. Awoo mu no, basia no ne maame  dzi dwumason dze ma ne ba basia no wɔ akwan horow  pii mu. Abofra no ne nyinii mu no, ɔyɛ ne na na ɔboa no wɔ ndzɛmba ahorow bi mu tse dɛ ntarhor mu, edzibandzi mu, eduryɛ mu, ne ntsetsee na pii a ɔkeka ho. Banyin no tua sika yi ma no dze da no ase wɔ berɛ a ɔaberɛ dze esiesie basia no ma oedu mbrɛ oedu yi.
Awargye mu no, nnkotum eyi Akontan sekan efi mu. Dɛm sika yi yɛ dza banyin no tua dze ma basia no a wɔregye no awar no no nuanom mbanyin. Mpanyinsɛm kyerɛ dɛ, ber a basia no suar no, no nuanom mbanyin no na wɔabɔ no ho ban anaa wɔawɛn no abesi dɛm ber yi a Nyame ayɛ no adom ma ɔrowar yi. Ɔyɛ sika a banyin no dze da no nkontanfo no ase wɔ dwumason a woedzi no wɔ hɔn nua basia no ho. Ɔba no dɛm a, nkontafo no ara na wɔka sika a wɔbɛgye ma banyin no tua ma hɔn. Sɛ ɔba no dɛ sika no so a, banyimn no tum serɛ ma wɔtsew do.
Dza otwa tun a akyerɛw yi bɛka ho asɛm nye asafo nsa. Dɛ mbrɛ dzin no tse no, ɔyɛ sika na nsa a banyin no dze ma asafomba anaa ɔman no. Akanfo wɔ gyedzi bi dɛ, dɛ  basia no fi kurow no mu no no nkotsee dze, ɔka asafo no ho na mbrɛ ɔbɛyɛ a mpanyimfo  awɔwɔ kurow no mu nyinara bedzi awar no ho dase ntsi, banyin no ma hɔn nsa a sika ka ho. Iyi na wɔfrɛ no asafo nsa no.
Dza ɔwɔ sor ha yi na ɔyɛ sika tsitsiriw a yɛgye no wɔ awargye mu na siantsir a ɔnam do ma banyin no tua dɛm dɛm sika no.
Dza ɔwɔ sor ha yi na ɔyɛ sika tsitsiriw a yɛgye no wɔ awargye mu na siantsir a ɔnam do ma banyin no tua dɛm dɛm sika no.
